Stellenbosch-moord: Twee in hof | Maroela Media
Die twee verdagtes wat in verband met die moord op Marie Verwey (80) van Paradyskloof in hegtenis geneem is, het in die Stellenbosch-landdroshof verskyn.
Nicole Geldenhuys (32) en haar kêrel, Romeo Hendricks (40), het Maandag in die hof verskyn. Eric Ntabazalila, woorvoerder van die Nasionale Vervolgingsgesag, het aan Maroela Media bevestig die saak is tot 27 Februarie uitgestel, wanneer die paar om borgtog sal aansoek doen.
Verwey is Donderdag in haar Villa Merwe-gastehuis in Paradyskloof vermoor. Haar liggaam is omstreeks 12:30 gevind. Sy is na bewering verskeie kere met ŉ skerp voorwerp gesteek.
Maroela Media verneem van ŉ familielid Geldenhuys was glo Verwey se oorlede man, Stephen, se verpleegster. Volgens die familielid het Geldenhuys na Stephen se dood nie meer daar gewerk nie, maar verlede week by die gastehuis opgedaag.
ŉ Ander familielid het aan Maroela Media gesê Verwey was ŉ baie saggeaarde vrou. “Sy het elke jaar kom kuier, maar sy kon later nie meer nie, omdat sy nie meer kon trappe klim nie. Sy het vroeër in haar lewe kanker gehad maar sy het dit oorwin.”
Verwey se man was ŉ brigadier in die polisie. Stephen is glo later ongeskik verklaar om te werk, waarna hulle die Villa Merwe-gastehuis in Stellenbosch begin het.
Ntabazalila het gesê die verdagtes word van huisroof, roof en moord aangekla.
Geen borgtog · 2 jaar gelede
Kapenaars kom by die hof, tyd om stem dik te maak, hierdie 2 het ‘n gewetenlose daad gepleeg teenoor ‘n arme bejaarde wat werklik nie ‘n bedreiging was nie!!!!